
CINEMA: Mar adentro
Júlia Pareto 4t ESO

Mar adentro és una pel·lícula d’Alejandro Amenábar que reconstrueix una història real.

Mar adentro explica la vida de Ramon Sampedro, un gallec que degut a un accident va quedar tetraplègic de molt jove. Des d’aquell moment, en Ramon va tenir molt clar que volia morir perquè considerava que no portava una vida digna. Durant la pel·lícula, aquest tema ha estat tractat amb molta sensibilitat, doncs en Ramon no parla dels tetraplègics en general, no dóna a entendre en cap moment que no tinguin una vida digna, sinó que tan sols es refereix a ell mateix, a la seva situació en concret. Així, evita poder ferir a altres persones que tenen el mateix problema però que en tenen una opinió diferent.

Mitjançant la Gené, un membre de l’associació pro-eutanàsia, en Ramon es posa en contacte amb la Júlia i en Marc, dos advocats que vetllaran per la seva causa fins al final. La Júlia és una dona amb una malaltia degenerativa, per la qual cosa entén en Ramon perfectament i descobreixen entre ells molts punts d’unió. La Júlia vol ajudar-lo a aconseguir legalment l’eutanàsia i per tal de realitzar-ho comença a buscar noves maneres de fer pressió al tribunal, que rebutja aquesta mort voluntària. Amb aquest propòsit, insta en Ramon a publicar un llibre amb tots els seus poemes. D’aquesta manera, la societat s’assabentarà del seu cas. 

Al llarg de tota la pel·lícula, per tant, s’enfronten dues mentalitats molt diferents que es reflecteixen en tots els àmbits, fins i tot de la mateixa família d’en Ramon . El seu germà, per exemple, prohibeix rotundament que algú es mati a casa seva. No hi està d’acord ni comprèn per què en Ramon vol morir si a casa seva tothom l’estima i el cuida.

Per altra banda, hi ha la cunyada d’en Ramon que considera que si el que vol el germà del seu marit és morir, per molt que ella se l’estimi, li ho han de permetre ja que, al cap i a la fi, és la seva pròpia vida. Creu que ningú l’ha d’obligar a viure si això s’ha de convertir en una mort.

Mentre que en Ramon desitja morir, a la pel·lícula es mostra com aquest té una gran influècia sobre la gent que l’envolta. La Rosa per exemple, és una dona que viu al poble i que troba a casa d’en Ramon una mena de refugi. Sempre li explica els seus problemes i ell l’anima a seguir endavant.

Tot i presentar als tribunals la seva petició, argumentant el tema de manera molt coherent, aquests rebutgen la possibilitat de practicar l’eutanàsia a en Ramon.   
En aquesta cinta es posa en qüestió que en una societat laica com és la seva, sigui censura ajudar a morir algú que ho desitja (com ara Ramon Sampedro), mentre que si un intenta suïcidar-se, que es podria considerar una manera menys digna de morir, i no ho aconsegueix, no és jutjat posteriorment per haver-ho intentat. Així doncs, es reflecteix que, per molt que la societat es consideri laica, hi ha moltes decisions que inconscientment estan influenciades per la religió.

Degut a la no acceptació de la seva mort legal, en Ramon decideix morir de forma clandestina mitjançant un pla que ha estat elaborant durant molts anys i amb el que no serà possible inculpar la gent que hi hagi col·laborat.

Finalment, en Ramon grava un vieo mentre pren la dissolució que el farà obtenir l’objectiu que ha estat alimentant durant tota la seva vida: la mort.

Aquesta pel·lícula ens mostra,  doncs, les contradiccions de la nostra societat que generalment viu d’esquena a la mort.

Una de les escenes més divertides i curioses del film és l’enfrontament dialèctic que el protagonista manté amb un representant de l’església catòlica, que vol fer veure a en Ramon que s’està equivocant envers la manera de veure la seva vida. Així, el bisbe, força mancat d’arguments convincents, queda definitivament desacreditat amb el discurs ple d’humanitat i expressat amb la màxima senzillesa que li dedica la cunyada d’en Ramon.

A la pel·lícula queda fidelment reflectit el tipus de societat rural en què viu en Ramon. Els principals personatges són tractats de tal manera que es fan propers a l’espectador degut a la seva autenticitat.

En resum, aquesta és una obra que té molt a comunicar, que indueix a una reflexió profunda i que, contràriament al dramatisme intrínsec que conta, fa sovint somriure d’una manera força emotiva i entranyable.     

